Asmi ay d-yesnulfa aẓeḍḍa n Tlaxcala deg 2005, werjin nɣil ad tiɣzif tmeddurt-nnes arma yessaweḍ ɣer 8 n yiseggasen. Maca, targit teqqel d tidet yerna mazal-aneɣ nella!
Josetxo Ezcurra, Tlaxcala
Yessefk ad nesteɛṛef belli ur fessus ara fell-aneɣ ad nemmager uguren ay d-tettemlili tegrawt n yemdanen ay d-yettekkayen seg wakk timiwa n umaḍal, d tagrawt ur yesɛin ttawil, wanag tesɛa kan lebɣi ed tmussni. Nesḥissif imi, ass-a, nedder deg yiwen n umaḍal ay la yettbeddilen, d amaḍal ay la yetteqqalen d anrar n yimenɣi gar wuḍɛif ed wujhid, d anrar aydeg kra kkaten akken kan ad ddren yinesbuɣar ed wujhiden.
Maca ayen yelhan netta ass-a, maci d abdad kan ay nebded deg wudem n lbaṭel. Deg wayyuren ay yezrin, iserdasen ikulumbiyen ḍḍfen kra n yifellaḥen. Beḥten-ten, yerna yiwen seg yisseqsiyen ay as-nefkan: “Maɣef ay la d-yessawal fell-awen udeg n Tlaxcala?” Aẓeḍḍa n Tlaxcala iga taḥemla akked yideggen ed yiẓeḍwan niḍen, yerna d aya ay yessawḍen ɣer weslelli n yifellaḥen-a.
Dɣa ccwi imi maci ala d ssrabes n wumel n umaḍal ay la yeqqaren imagraden-nneɣ, ɣas ma yella ahat d nitni ay la ten-yeqqaren ugar.
Adeg n Tlaxcala ɣur-s 4500 n terza deg wass, yerna rezzun-d fell-as medden seg wakk timiwa n umaḍal. Seg wasmi ay yeldey udeg-nneɣ amaynu, deg wass n 14 Yulyu 2010, nessers-d 11.000 n yimagraden, gar-asen 5000 n yimagraden d ineṣliyen ed 6000 n tsuqilin. S waya, nezmer ad d-nini belli ttrusun-d 8,33 n yimagraden imaynuten deg wass. Amur ameqran seg yimagraden-nneɣ rsen-d s 8 n yilsawen-a, gar 15 n yilsawen s ujemmal (ad ten-id-nebder seg yiles ay yesɛan aṭas akk arma d iles ur yesɛin ara aṭas n yimagraden): tanglizit, taspenyulit, tafṛensist, talmanit, taṭalyanit, tapuṛtugalit, tafarsit ed taɛṛabt. Maca axeddim-nneɣ mazal-it drus s yilsawen-a: tagrigit, taṭerkit, taswidit, tamaziɣt, takatalanit, tarusit ed tesperantot.
Tlaxcala yeqqel, imir-a, d tala ayseg d-ttagmen medden isalan, yerna yella fell-as lettkal, am wakken ay llan wid ay la yesseqdacen Tlaxcala deg tezrawin-nsen. Aṭas n yixeddimen isdawanen ay d-yerran lwelha-nsen ɣer Tlaxcala, gar-asen yiwen n wemnadi (ay la yettgen anadi n deffir n uduktuṛa) ay yesseqdacen iḍrisen n Tlaxcala d tabanka n yisefka akken ad d-yesnulfu ahil n tsuqilt ara yejjen medden ad d-ssuqqulen war tuccḍiwin. Maca, seg-a ar nezmer ad d-nessuqqul s wahilen (akken ad d-nestufu ad neg tiɣawsiwin timeqranin ugar), mazal-aneɣ nettkemmil ccɣel-nneɣ: akken ad d-nessuqqel iḍrisen-nni ay neḥwaj, mazal-aneɣ neḥwaj imdanen. Mazal Tlaxcala ad yeqqim d aẓeḍḍa n “blood, sweat and tears” (idammen, tidi ed yimeṭṭawen), maca mazal-it daɣ ad yeqqim d aẓeḍḍa n lfeṛḥ ed tadfi. Tadfi n tmussni n tɣawsiwin timaynutin, n wecrak n tɣawsiwin-a ed wembaddal-nsent akken yal yiwen seg-neɣ ad yenfeɛ wayeḍ s yemgerraden-nnes, yerna ad nhudd iɣerban ay yebḍan gar-aneɣ. S wawal niḍen, nekkni d aḥric seg talsa, nebda tikli akken ad d-nerr talsa-nneɣ yerna ad as-nefk amkan-nnes.
Jorge Alaminos, Tlaxcala
kab_Latn eus_Latn kab_Latn kab_Latn kab_Latn kab_Latn kab_Latn grn_Latn